A4-0285/97

Päätöslauselma komission tiedonannosta neuvostolle ja Euroopan parlamentille «Euroopan laajuisten energiaverkkojen ulkoinen ulottuvuus» (KOM(97)0125 - C4- 0167/97)

Euroopan parlamentti, joka

- ottaa huomioon komission tiedonannon neuvostolle ja Euroopan parlamentille (KOM(97)0125 - C4-0167/97),

- ottaa huomioon

. 14. marraskuuta 1996 antamansa päätöslauselman komission tiedonannosta Euroopan yhteisön kaasuntoimituksista ja tulevaisuuden näkymistä ((EYVL C 362, 2.12.1996, s. 291)),

. 18. helmikuuta 1997 antamansa päätöslauselman ehdotuksesta neuvoston ja komission päätökseksi energiaperuskirjaa koskevasta Euroopan yhteisöjen sopimuksesta ja energiatehokkuutta ja siihen liittyviä ympäristönäkökohtia koskevasta pöytäkirjasta ((EYVL C 85, 17.3.1997, s. 34)),

- ottaa huomioon

. 18. toukokuuta 1995 antamansa lausunnon ehdotuksesta Euroopan parlamentin ja neuvoston päätökseksi Euroopan laajuisia energiaverkkoja koskevista suuntaviivoista ((EYVL C 151, 19.6.1995, s. 228)),

. 12. marraskuuta 1996 antamansa lausunnon ehdotuksesta Euroopan parlamentin ja neuvoston päätökseksi, jolla muutettiin Euroopan parlamentin ja neuvoston päätöstä 1254/96/EY Euroopan laajuisia energiaverkkoja koskevista suuntaviivoista ((EYVL C 362, 2.12.1996, s. 29)),

- ottaa huomioon lokakuussa 1995 pidetyn Kairon kokouksen ehdotukset energiahankkeiden rahoituksesta Välimeren alueella,

- ottaa huomioon Balkanin kaasu-, öljy- ja sähköalasta Thessalonikissa lokakuussa 1995 pidetyn kokouksen johtopäätökset,

- ottaa huomioon Madridissa marraskuussa 1995 pidetyn Euro-Välimeren alueen energiakokouksen julkilausuman,

- ottaa huomioon rajat ylittävästä maakaasualan yhteistyöstä Bratislavassa (Slovakia) huhtikuussa 1996 pidetyn eurooppalaisen seminaarin johtopäätökset,

- ottaa huomioon Triestessä kesäkuussa 1996 pidetyn Euro-Välimeren alueen energiaministerien konferenssin johtopäätökset,

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön ja budjettivaliokunnan sekä taloudellisten ulkosuhteiden valiokunnan lausunnot (A4-0285/97),

A. katsoo, että 5. kesäkuuta 1996 annettu Euroopan parlamentin ja neuvoston päätös 1254/96/EY ((EYVL L 161, 29.6.1996, s. 147)), jossa määritellään suuntaviivat Euroopan laajuisille energiaverkoille, merkitsee sähkön ja maakaasun kuljetusverkkojen yhteenliittämisen ja yhteentoimivuuden tehostamista Euroopan ja Välimeren alueen kolmansien maiden kanssa energiaperuskirjasta tehdyn sopimuksen määräysten mukaisesti, silloin kun yhteenliittämiset koskevat allekirjoittajamaita,

B. katsoo, että Budapestissä vuonna 1996 pidetyn Euroopan turvallisuus- ja yhteistyöjärjestön huippukokouksen osallistujamaat hyväksyivät ajatuksen Euroopan laajuisten energiaverkkojen toteuttamisesta ja että Euroopan unionin ja Keski- ja Itä-Euroopan maiden energia-alan ministerien käymään «rakenteelliseen vuoropuheluun» otetaan mukaan Euroopan laajuiset verkot osaksi Euroopan unioniin liittymistä edeltävien neuvottelujen vaiheita,

C. katsoo, että Euroopan laajuisten verkkojen ja yleiseurooppalaisten verkkojen yhteenliittämistä edistämällä yhteisön on pyrittävä mm. parantamaan energian toimitusvarmuutta; tätä varten on tutkittava ulkoiseen riippuvuuteen liittyviä näkökohtia, toimittajien, etenkin Venäjän, vakavaraisuutta, KIE- maiden kotimaisen kysynnän kasvua, kilpailun vaikeasti ennustettavia seurauksia näissä maissa ja hintojen tulevaa kehitystä,

D. ottaa huomioon, että komissio on ilmaissut unionin laajentumisen pääkohdat (Agenda 2000), joissa osoitetaan hakijamaiden osalta sovellettavat ensisijaisuuden perusteet Euroopan unioniin liittymisen toteuttamisessa, ja ottaa samoin huomioon, että Euroopan unionin jäsenyyttä hakeneille KIE-maille energia-ala on keskeinen ala, jota koskevilla poliittisilla valinnoilla ne voivat vähentää riippuvuuttaan Venäjän polttoainetoimituksista, parantaa energiajärjestelmiensä tehokkuutta, turvallisuutta ja ympäristöön soveltuvuutta, sekä huolehtia alan käytännön lähentämisestä yhteisön energiamarkkinoilla sovellettaviin sääntöihin ja standardeihin, ja ottaa huomioon, että tulee olemaan välttämätöntä, että EU tukee edelleen energia- alan rakenteellista kehitystä jäsenyyttä hakeneissa KIE-maissa,

E. katsoo, että edellä mainittuun päätökseen 1254/96/EY ei sisälly öljyputkiin liittyviä suuntaviivoja, kuitenkin Tacis-ohjelma jakaa varoja «Interstate oil and gas to Europe» (INOGATE) nimisen aloitteen toteuttamiseksi; tähän sisältyy 50 miljoonan ecun avustus viidelle vuodelle IVY:n öljy- ja kaasujohtojen hallinnon parannustoimien tukemiseksi ja alueellisen edun mukaisten energiaverkkohankkeiden yksilöimiseksi,

F. katsoo, että Euroopan laajuisten verkkojen ulkoisen ulottuvuuden seurausten vuoksi komission ehdottamien hankkeiden erityispiirteistä on annettava liitteissä kaikki tarpeellinen tieto, jotta niitä voidaan täydellisesti arvioida molemminpuolisen edun mukaisina hankkeina, etenkin jos komissio aikoo antaa aiheesta myöhemmin lainsäädäntöehdotuksen, jossa määritellään suuntaviivat yleiseurooppalaisille maakaasu- ja sähköverkoille,

G. katsoo, että kasvava pyrkimys mantereen laajuiseen verkkojen yhteenliittämiseen jättää tavallaan huomiotta energia-alan Euro-Välimeri- assosiaatiosopimuksessa Euroopan laajuisten verkkojen kehittämiselle annetun painoarvon pyrittäessä käyttämään varoja paremmin hyväksi ja vastaamaan kasvavaan energiankysyntään,

H. katsoo, että yleiseurooppalaisten maakaasu- ja sähköverkkojen kehittäminen vaatii lisätoimenpiteitä teknisten yhteenliittämisten laajentamiseksi ja lainsäädännöllisten määräysten harmonisoimiseksi asianomaisissa maissa, sekä lisääntyvää taloudellista yhdentymistä;

1. Pyytää komissiota sitoumuksensa mukaisesti antamaan tekniset erityistiedot ehdotuksen liitteenä olevista molemminpuolisen edun mukaisista hankkeista, ja lisäämään tietoja liitteenä olevaan luetteloon sisältyvien molemminpuolisen edun mukaisten hankkeiden ominaisuuksista, etenkin siltä osin kuin päätöksessä 1254/96/EY ja päätöksessä 1047/97/EY ((EYVL L 152, 11.6.1997, s. 12)), jolla muutetaan aiempaa päätöstä, yksilöityjä hankkeita mahdollisesti muutetaan;

2. Pyytää komissiota säätelemään asianmukaisesti yhteisön ohjelmien kuten Phare, Tacis, Meda, Synergy täytäntöönpanoa varten varattujen varojen, EIP:n lainojen tai EIR:n takuiden käyttämistä siten, että ensisijaisina pidetään esimerkiksi alueellisten öljyputkien osalta niiden yhteenliittämisen ja yhteentoimivuuden edistämistä ja päätöksen 1254/96/EY suuntaviivoissa molemminpuolisen edun mukaisiksi sähkö- ja maakaasuverkoiksi yksilöityjen verkkojen kehittämistä siten, että yhteisön toimitusvarmuus lisääntyy parhaiten talouspolitiikan tarpeisiin soveltuvien määrällisten, laadullisten ja hintaa koskevien olojen vallitessa;

3. Pyytää komissiota perustelemaan ehdotuksessa mainitun arvionsa yhteenliittämisen ja verkkojen kehittämisen painopisteistä ottaen huomioon, että Euro-Välimeri-assosiaatiosopimuksen puitteissa olevien energia-alan tarpeiden tyydyttäminen on ensisijaista, etenkin kun on kysymys yhteistyön lisäämisestä EU:n ja Maghrebin alueen välillä kyseisten verkkojärjestelmien optimoimiseksi;

4. Panee merkille komission mainitsemat puutteet sähköyhteyksissä Välimeren maiden kanssa ja sähkö- ja maakaasuyhteyksissä Balkanin ja Itämeren alueiden kanssa; näiden puutteiden poistaminen yhtäläistäisi eri maiden yhteisten voimavarojen käyttömahdollisuuksia ja -kustannuksia;

5. Katsoo, että vaikka yleiseurooppalaisten kaasuverkkojen kehittäminen monipuolistaisikin toimituksia, se moninkertaistaisi yhteisön riippuvuuden yhdestä energianlähteestä; tämä energiapolitiikka lisäisi pitkän ajan kuluessa tämän itsessään kalliin energiavaran loppukäyttäjän kustannuksia, kun pitkän matkan kuljetuskustannukset ylittävät itse tuotantokustannukset, ja joissain tapauksissa olemassa oleva nesteytetyn maakaasun varastointiverkosto on parempi vaihtoehto kuin kaasuputki;

6. Katsoo, että alan neuvotteluita EU:n ja kolmansien maiden välillä on tuettava toimenpiteillä, joilla sekä estetään yhden tai useamman toimittajan monopolinomainen ylivalta ja vältetään poliittinen epävakaus, etenkin pitkän matkan verkkojen halkomilla alueilla, ja lisätään toimitussopimusten joustavuutta yhdessä kriisitilanteiden varalle suunniteltujen yhteisten toimenpiteiden kanssa;

7. Pyytää komissiota arvioimaan, voidaanko ympäristönsuojelutoimenpiteitä varten antaa lisää rahoitustukea alueiden välisissä yhteistyöhankkeissa;

8. Pyytää komissiota erittelemään tekniset pullonkaulat Euroopan laajuisissa ja yleiseurooppalaisissa sähköverkoissa sekä toimenpiteet, joihin on ryhdytty niiden poistamiseksi esimerkiksi niin sanotun Baltian ringin toteuttamiseksi - Suomesta on jo valmis merikaapeli Ruotsiin, Ruotsista yhteys Tanskaan ja Saksaan, mutta Saksasta Puolan kautta Baltian maihin puuttuu kunnollinen yhteys;

9. Pyytää komissiota varmistamaan, että sähkö- ja kaasualan Euroopan laajuisten verkkojen (TEN) ohjelmissa otetaan täysipainoisesti huomioon EU:n laajentumisstrategia ja aikataulu, sekä Agenda 2000 -ohjelmassa ensisijaisina pidetyt kohdat;

10. Hyväksyy edellä mainituin varauksin komission tiedonannossa olleet päätelmät;

11. Kehottaa puhemiestään välittämään tämän päätöslauselman komissiolle ja neuvostolle.